Diari Oficial de la Generalitat Valenciana


Sumari del DOGV 6720, del 23-02-2012 (2012/1850)

ORDE 6/2012, de 13 de febrer, de la Conselleria de Justícia i Benestar Social, per la qual es convoquen ajudes de servicis socials especialitzats en la dona per a entitats sense ànim de lucre, destinades a la realització, en l'exercici de 2012, de programes i/o activitats relacionades amb els fins de la Direcció General de Família i Dona, en el marc de les Polítiques d'Igualtat del Consell.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6720

Data del DOGV
:   23-02-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/1850


Data del document
:   13-02-2012

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 6/2012, de 13 de febrer, de la Conselleria de Justícia i Benestar Social, per la qual es convoquen ajudes de servicis socials especialitzats en la dona per a entitats sense ànim de lucre, destinades a la realització, en l'exercici de 2012, de programes i/o activitats relacionades amb els fins de la Direcció General de Família i Dona, en el marc de les Polítiques d'Igualtat del Consell. [2012/1850]
La Direcció General de Família i Dona, de la Conselleria de Justícia i Benestar Social, és l'òrgan directiu al qual correspon, segons el Decret 99/2011, de 26 d'agost, del Consell, entre altres funcions, planificar i elaborar programes en favor de les dones, prestant especial atenció als col·lectius més vulnerables, així com proposar l'elaboració d'estudis, programes, mesures i normes que tinguen com a objecte promoure l'exercici efectiu del dret constitucional d'igualtat.
Per a regular i fer efectiu el principi d'igualtat de dones i hòmens a la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre dones i hòmens.
Com en convocatòries anteriors, s'establixen ajudes encaminades a incrementar les activitats de les entitats sense ànim de lucre, i facilitar el desenrotllament dels seus programes d'igualtat, i garantir així la seua continuïtat.
En virtut de les facultats conferides pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social, l'article 47.11 del Decret Legislatiu de 26 de juny de 1991 del Consell, pel qual s'aprova el Text Refós de la Llei d'Hisenda Pública de la Generalitat i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de Família i Dona,
ORDENE
Article 1. Objecte
Es convoquen ajudes destinades a entitats sense ànim de lucre perquè gestionen, en l'exercici econòmic 2012, programes de servicis socials especialitzats en dones en situació o risc d'exclusió social, carència de suport familiar i absència de recursos personals, dirigits, fonamentalment, al suport psicosocial i a la formació integral i s'aproven les bases per les quals es regix esta convocatòria, incloses com a annex I de la present orde.
Article 2. Pressupost
La concessió de les subvencions regulades en la present orde es finançarà amb càrrec al programa pressupostari 323.10 «Promoció de les Famílies i les Dones», línia de subvenció T5340 «Programes de prevenció i atenció a l'exclusió social», del pressupost de gastos de la Generalitat per a l'exercici 2012, per un import global màxim de cent huitanta-tres mil cent dèsset euros i quaranta-cinc cèntims (183.117,45 €).
Les ajudes concedides per mitjà d'esta orde no necessiten notificació a la Comissió Europea, per no ajustar-se a allò que exigix l'article 107.1 del Tractat de Funcionament de la Unió Europea, atés que van dirigides a un col·lectiu que no exercix activitat econòmica.
DISPOSICIONS FINALS
Primera. Autorització
S'autoritza la Subsecretaria de la Conselleria de Justícia i Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.
Segona. Vigència
La present orde entrarà en vigor l'endemà de la publicació en el Diari Oficial de la Comunitat Valenciana.
Tercera. Recursos
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé es podrà interposar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui tinga la titularitat de la Conselleria de Justícia i Benestar Social, en el termini d'un mes comptador des de l'endemà de la publicació.
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.
València, 13 de febrer de 2012
El conseller de Justícia i Benestar Social,
JORGE CABRÉ RICO
ANNEX I
BASES
Primera. Objecte
Constituïx l'objecte de les presents bases regular el procediment de concessió, en règim de concurrència competitiva, d'ajudes destinades a entitats sense ànim de lucre perquè gestionen, en l'exercici 2012, programes de servicis socials especialitzats en dones en situació o risc d'exclusió social, carència de suport familiar i absència de recursos personals, dirigits, fonamentalment, al seu suport psicosocial i a la seua formació integral.
Segona. Programes objecte de subvenció
1. Les activitats a subvencionar consistiran en la realització de programes específics, relacionats amb alguna o algunes de les matèries següents:
a) Adquisició d'hàbits i habilitats en àmbits personals, familiars i socials.
b) Alfabetització i/o aprenentatge del castellà/valencià i/o coneixement del medi.
c) Foment de l'autoestima i promoció de l'autonomia personal.
d) Adquisició d'habilitats prelaborals bàsiques per al desenrotllament de l'ocupabilitat.
e) Atenció psicològica i social en l'àmbit individual i grupal.
f) Intervenció en l'entorn familiar.
g) Altres de semblants característiques que, alhora, presenten una finalitat formativa.
2. Les subvencions aniran destinades a finançar els gastos corrents derivats del desenrotllament d'estes activitats, sense que puguen entendre's com a subvencionables els gastos relatius al funcionament ordinari de l'entitat, ni l'adquisició de material inventariable.
Tampoc es consideraran subvencionables els gastos derivats de viatges de recreació i/o màrqueting, menjars i semblants.
3. Les actuacions aniran dirigides a dones i les seues filles o fills en situació o risc d'exclusió social, carència de suport familiar i absència de recursos personals.
4. S'haurà de presentar una sol·licitud per cada programa. Cada entitat podrà presentar un màxim de dos sol·licituds per àmbit local d'actuació.
5. En cap cas l'import de la subvenció podrà superar el cost total de l'activitat, objecte de l'ajuda, a desenrotllar per l'entitat beneficiària que es compromet a dur a terme la totalitat del projecte, i assumir el finançament, encara que la quantia de les ajudes concedides per la Direcció General de Família i Dona i/o per altres organismes siga inferior a la sol·licitada.
Tercera. Entitats beneficiàries
Podran ser beneficiàries d'estes ajudes les entitats sense ànim de lucre que gestionen programes de servicis socials especialitzats en dones en situació o risc d'exclusió social, carència de suport familiar i absència de recursos personals, dirigits, fonamentalment, al seu suport psicosocial i a la seua formació integral, que en el moment de presentar sol·licitud es troben degudament inscrites en el Registre General dels titulars d'activitats, de servicis i centres d'acció social de la Comunitat Valenciana creat pel Decret 91/2002, de 30 de maig, del Consell (DOCV núm. 4264, de 05.06.2002).
Quarta. Sol·licitud i documentació a aportar
1. La sol·licitud d'ajuda, que es farà de forma individual per a cada programa, es formularà segons el model que s'adjunta com a annex II i haurà d'anar acompanyada de la documentació següent:
a) Memòria de l'entitat sol·licitant, segons el model que s'adjunta com a annex III, i detallarà almenys els aspectes següents:
- Grau d'implantació de l'entitat a la Comunitat Valenciana.
- Forma d'accés de les usuàries al recurs.
- Grau d'especialització de l'entitat en l'atenció al col·lectiu de dones en situació o risc d'exclusió social, carència de suport familiar i absència de recursos personals.
- Estructura i capacitat de gestió.
- Experiència de l'entitat en la realització dels programes sol·licitats.
b) Fitxa descriptiva del programa (dades essencials) per al qual se sol·licita la subvenció, segons el model que s'acompanya com a annex IV, on haurà de constar:
- Justificació del programa dins de l'activitat de l'entitat.
- Avaluació de les necessitats socials que el justifiquen.
- Àmbit territorial del projecte i característiques de la població a qui va dirigit.
- Objectius generals i específics i nombre estimat de beneficiàries.
- Equip professional de què disposa l'entitat per a la seua realització.
- Termini d'execució, activitats a realitzar i la seua programació temporal.
- Metodologia que s'utilitzarà en el seu desenrotllament.
- Sistema i instruments a utilitzar per a l'avaluació dels objectius i resultats previstos en el programa.
- Pressupost de gastos derivats de l'execució del projecte, desglossat per conceptes i les seues fonts de finançament.
c) Còpia compulsada dels estatuts de l'entitat sol·licitant degudament aprovats i registrats.
d) Document que acredite, en funció dels estatuts, la persona que té la capacitat de representar l'entitat i d'actuar en nom seu, incloent-hi la capacitat de realitzar les operacions bancàries necessàries per a percebre les ajudes que es reben, si és el cas, per compte de l'entitat.
e) Model de domiciliació bancària, que s'adjunta com a annex V, degudament omplit on el titular del compte haurà de coincidir amb l'entitat sol·licitant de la subvenció.
f) Autorització expressa a la Conselleria de Justícia i Benestar Social, inclosa en l'apartat C de la sol·licitud, perquè esta, telemàticament:
- Comprove les dades fiscals identificatives de l'entitat sol·licitant, que es troben en l'Agència Estatal d'Administració Tributària i les dades d'identitat de la persona representant legal, per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això, si de les comprovacions efectuades resultara alguna discordança amb les dades facilitades en la sol·licitud, la persona que instruïsca el procediment estarà facultada per a realitzar les actuacions procedents per a aclarir-la.
- Obtinga l'acreditació que l'entitat sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la dita llei.
Si l'entitat sol·licitant no dóna esta autorització haurà d'aportar:
- fotocòpia compulsada del NIF de l'entitat sol·licitant.
- fotocòpia compulsada del document nacional d'identitat, passaport o targeta d'identificació d'estranger de la persona representant legal, segons siga procedent.
- certificats que acrediten el compliment de les mencionades obligacions o, si no està obligat a presentar les declaracions o documents a què aquelles es referixen, acreditarà el seu compliment per mitjà de declaració responsable.
2. Si la sol·licitud no reunira els requisits i els documents que s'assenyalen en estes bases, es requerirà l'entitat perquè, en el termini de 10 dies esmene la falta o acompanye els documents preceptius, amb indicació que si no ho fera així, es considerarà que ha desistit de la seua petició, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quinta. Termini i lloc de presentació de les sol·licituds
1. El termini de presentació de les sol·licituds començarà l'endemà de la publicació de la present orde en el Diari Oficial de la Comunitat Valenciana i finalitzarà el dia del mes següent que tinga assignat el mateix nombre cardinal que el dia de la publicació de l'orde. Si en el mes de venciment no hi haguera dia amb el mateix nombre cardinal que el de la publicació de l'orde, s'entendrà que el termini expira l'últim dia del mes. Quan l'últim dia del termini siga inhàbil, s'entendrà prorrogat al primer dia hàbil següent.
2. Les sol·licituds es presentaran en les seus de les direccions territorials de la Conselleria de Justícia i Benestar Social d'Alacant (av. d'Óscar Esplà, núm. 33-35, 03189), Castelló (c/ Ensenyament, núm. 10, 12589) i València (av. Baró de Càrcer núm. 36, 46164) o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Comissió de Valoració
1. L'examen i la valoració de les sol·licituds presentades, així com la consegüent proposta de concessió i denegació de les ajudes, correspondran a una comissió composta per:
- La persona titular de la Direcció General de Família i Dona, o persona en qui delegue, com a presidenta.
- La persona titular de la direcció del Servici de Promoció de la Igualtat d'Oportunitats de la Direcció General de Família i Dona, o persona en qui delegue, com a secretària.
- Un tècnic/una tècnica de la Direcció General de Família i Dona, com a vocal.
- Una persona representant de cada una de les unitats de la Dona de les direccions territorials de la Conselleria de Justícia i Benestar Social d'Alacant, Castelló i València, com a vocals.
2. En allò no previst en el punt anterior, la comissió de valoració ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
3. Examinades i valorades les sol·licituds d'aquelles participants que reunisquen els requisits exigits en la present orde, la comissió de valoració podrà fixar una puntuació mínima a partir de la qual s'obtindrà l'ajuda.
Sèptima. Criteris de valoració
1. La subvenció dels programes presentats per les entitats sol·licitants estarà condicionada a l'aplicació dels criteris de valoració que s'exposen a continuació:
a) Qualitat i coherència del programa: fins a 20 punts.
b) Programes subvencionats en exercicis anteriors en els quals siga convenient la seua continuïtat per raons socials i d'eficàcia: fins a 20 punts.
c) Que les beneficiàres del programa siguen dones ateses en algun dels centres propis o concertats amb la Direcció General de Família i Dona: 20 punts.
d) Especialització de l'entitat en l'atenció al col·lectiu de dones en situació o risc d'exclusió social, carència de suport familiar i absència de recursos personals: fins a 15 punts.
e) Avaluació de les necessitats socials que justifiquen els objectius del programa: fins a 10 punts.
f) Perfil professional dels recursos humans afectes a l'execució del projecte i vinculació juridicolaboral amb l'entitat: fins a 5 punts.
g) Previsió d'indicadors i instruments d'avaluació que permeten mesurar el grau de compliment dels objectius del programa: fins a 5 punts.
h) Grau d'interrelació en l'execució del programa amb altres entitats o servicis públics: fins a 5 punts.
2. La dotació pressupostària de la convocatòria es distribuirà entre les entitats sol·licitants, sempre que reunisquen els requisits fixats en la convocatòria i que arriben a la puntuació mínima que, si és el cas, puga establir la comissió de valoració d'acord amb el que preveu l'apartat 3 de la base sexta d'esta orde, i s'atendrà la major puntuació obtinguda d'acord amb els criteris anteriors. Si és el cas, tindrà lloc el prorrateig entre les beneficiàries de l'import global màxim destinat a les subvencions, d'acord amb la Llei 38/2003, de 17 de novembre, General de Subvencions.
Octava. Duració dels programes i/o activitats
Les entitats sol·licitants hauran de comprometre's a realitzar els programes que constituïxen l'objecte d'esta ajuda abans del 31 de desembre de 2012.
Novena. Resolució de l'expedient
La comissió de valoració establida en la base sexta de la present orde, elevarà proposta motivada de resolució a la persona titular de la Direcció General de Família i Dona, que serà competent per a resoldre per delegació de la persona titular de la Conselleria de Justícia i Benestar Social, en virtut de la Resolució de 27 de febrer de 2009, sobre delegació de l'exercici de competències en determinats òrgans de la Conselleria (DOCV núm. 5967, de 04.03.2009).
El termini de resolució de l'expedient serà de quatre mesos comptadors des de l'endemà de la publicació en el Diari Oficial de la Comunitat Valenciana de la present convocatòria.
Transcorregut el termini sense que s'haja dictat una resolució expressa, s'entendrà desestimada la sol·licitud de concessió d'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
L'import de l'ajuda en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats o algun organisme internacional, supere el cost de l'activitat a desenrotllar per l'entitat beneficiària.
La resolució de concessió de les ajudes indicarà expressament el programa subvencionat, l'import de l'ajuda concedida, l'import de la quantia a justificar per l'entitat sol·licitant, que coincidirà amb el pressupost total indicat en la seua sol·licitud, i la resta de condicions a què estiga subjecta la subvenció. Esta resolució es notificarà a les entitats beneficiàries segons el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
En compliment de l'article 18 de la Llei 38/2003, de 17 de novembre, General de Subvencions, es publicaran en el Diari Oficial de la Comunitat Valenciana les subvencions concedides, amb expressió de la convocatòria, el programa i el crèdit pressupostari a què s'imputen, l'entitat beneficiària, la quantitat concedida i la finalitat de la subvenció.
Deu. Obligacions de les entitats beneficiàries
Les entitats beneficiàries estaran obligades a:
1. Realitzar l'activitat que fonamenta la concessió de la subvenció abans del 31 de desembre de 2012.
2. Acreditar la realització de l'activitat així com justificar la subvenció concedida, d'acord amb els termes i terminis establits en la base dotze.
3. Comunicar l'obtenció d'ajudes per a la mateixa finalitat, procedent de qualsevol administració o ens públic o privat, amb anterioritat a la justificació de l'aplicació donada als fons percebuts, d'acord amb el que establix la Llei 38/2003, de 17 de novembre, General de Subvencions.
4. Fer constar en les publicacions i en el material de difusió dels programes subvencionats la col·laboració de la Conselleria de Justícia i Benestar Social i la seua realització en el marc de les Polítiques d'Igualtat dutes a terme pel Consell.
5. Sotmetre's al control financer que correspon a la Intervenció General.
Onze. Pagament de la subvenció
De conformitat amb la normativa vigent per a l'exercici 2012, el règim de pagaments de les ajudes regulades en esta orde s'assimilarà al d'aquelles que van dirigides al finançament de programes d'actuació i activitats de servicis socials especialitzats arreplegades en l'article 34.1.c.2 de la Llei 10/2011, de 27 de desembre, de Pressupostos de la Generalitat per a l'exercici 2012 (DOCV núm. 6682, de 30.12.2011), que establix els supòsits d'excepció al règim general de lliuraments. A este efecte, una vegada concedida l'ajuda, podrà lliurar-se immediatament fins al 60% de l'import, i el 40% restant es lliurarà, després de l'aportació i la comprovació de la documentació justificativa de l'efectiva i correcta aplicació de l'import inicialment anticipat.
A les entitats beneficiàries de les ajudes concedides a l'empara de la present orde no se'ls exigirà la constitució de garantia per la concessió de les bestretes de subvenció previstes en l'apartat anterior, en la seua condició d'entitats sense ànim de lucre, sempre que l'import de l'ajuda concedida no supere 90.152 euros en el cas de finançar un sol programa o 150.253 euros en el cas de finançar dos programes, d'acord amb el que disposa el paràgraf segon de l'apartat 3.A), apartat b) de l'article 47 bis del Decret Legislatiu de 26 de juny de 1991 del Consell, pel qual s'aprova el Text Refós de la Llei d'Hisenda Pública de la Generalitat. En el cas que se superara el dit import, l'entitat beneficiària haurà de constituir garantia, davant de la direcció territorial d'Hisenda i Administració Pública de la província respectiva, per l'import objecte de bestreta, per mitjà d'aval bancari o pòlissa d'assegurança a càrrec de qualsevol entitat oficialment reconeguda, i s'especificarà com a beneficiària de la dita garantia la Direcció General de Família i Dona.
Dotze. Justificació de la subvenció
1. El compte justificatiu del gasto total efectuat per l'entitat en el programa subvencionat haurà de contindre la informació següent:
1.1. Una memòria explicativa de la realització de les activitats subvencionades firmada per la persona que tinga la representació de l'entitat.
En el cas de tractar-se de tallers s'indicarà el lloc, el nombre d'hores impartides, el nombre de dones que han participat i la seua característica dins de la població atesa.
En el cas de tractar-se de servicis s'indicarà el personal i l'horari en què s'han prestat, així com el nombre de beneficiàries.
Es farà referència al grau de consecució dels objectius proposats en el projecte plantejat.
S'informarà del resultat de l'avaluació del programa realitzat.
1.2. Una memòria econòmica justificativa del cost de les activitats realitzades firmada per la persona que tinga la representació de l'entitat, segons el model que s'adjunta com a annex VI, que contindrà:
a) Una relació classificada dels gastos de l'activitat, amb identificació del creditor i del document, l'import, la data d'emissió i, si és el cas, la data de pagament. En el cas que, en la realització de l'activitat, haja participat personal pertanyent a la plantilla ordinària de l'entitat s'especificarà el percentatge de dedicació de la seua jornada laboral a esta. La imputació dels costos salarials d'este personal no podrà superar el percentatge indicat.
b) Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament.
2. El compte justificatiu del gasto total, haurà de presentar-se, com a data màxima, el 31 de gener de 2013. Transcorregut el termini assenyalat per a la presentació de la documentació sense que esta s'haja realitzat, es deixarà sense efecte el dret a l'ajuda concedida, prèvia resolució degudament notificada a l'entitat basada en el dit incompliment.
Tretze. Minoració o pèrdua de la percepció de les ajudes
1. L'alteració d'alguna de les característiques no essencials del projecte, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió, després de la presentació de la sol·licitud, d'altres ajudes públiques o privades, que en el seu conjunt superen el cost de l'activitat a desenrotllar per l'entitat beneficiària, podrà donar lloc a la minoració de la subvenció concedida.
2. L'incompliment per l'entitat beneficiària de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció i la resta de supòsits previstos en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes del procediment corresponent, que podrà finalitzar, si és el cas, amb la pèrdua de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
3. En la tramitació del procediment es garantirà, en tot cas, el dret de l'entitat interessada a l'audiència.
4. El termini màxim per a resoldre i notificar la resolució procedent serà de sis mesos des del moment que s'incoe l'expedient de revocació o minoració i, si és el cas, reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no la prescripció d'accions.
5. Les quantitats que s'hagen de reintegrar tindran la consideració d'ingressos de dret públic, als efectes del procediment aplicable per a la cobrança.
Catorze. Acceptació de les bases
La participació en la convocatòria implica la total acceptació de les presents bases que la regulen.annex vanexo v